En hyggelig bingo- bankoklub eller en skummel spillebule? Umiddelbart burde det ikke være svært at kende forskel på de to. Men spørgsmålet har alligevel ramt de danske bankospillere, efter det for nylig kom frem, at 38 bingo- og bankoforeninger er blevet politianmeldt af Spillemyndigheden. Foreningerne tjener penge på at arrangere lokale bankospil, og det må de ikke. En stor del af overskuddet skal nemlig uddeles til almennyttige formål - ellers bliver de små foreninger betragtet som spilleklubber. I flere tilfælde står klubberne til bøder på mellem en halv og hel million kroner. Derfor frygter den lokale forening, Duppen Bingo, i Aalborg for fremtiden. -  De små klubber (bingo- og bankoforeninger) er fødekæde til landshold og alle de store sportsklubber. Hvis ikke vi er til, kommer der jo heller ingen penge til sportsklubberne, siger Poul Nielsen, daglig leder af Duppen Bingo, der blandt har doneret penge til EH Aalborg og en judokæmper til VM. Men hvis tæppet bliver hevet væk under de små bingo- og bankoklubber, vil det først og fremmest være et farvel til et socialt samlingssted for rigtig mange danskere. - Man får lige sådan et lille kick af det. Jeg har altid gået til banko, og så er bingo kommet til senere, siger Kirsten Pehrson. Hun er pensionist og fast spiller i Duppen Bingo i Aalborg. - Man kommer jo til at lære dem at kende, og jeg har været pensionist i et par år. Vi er flere i familien, der spiller, siger hun. Folketinget er nu ved at kigge på lovgivningen for de små bingo- og bankoforeninger. Den store kanst lige nu er, at Danske Spil har monopol på banko og bingo, og derfor bliver de små foreninger kraftigt begrænset i deres muligheder for at arrangere mange spil.

Referat:
Politianmeldelser er strømmet ind over bingo- og bankomiljøet, og nu frygter de det værste.